Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 3 luku - Maatalous - III jakso - Hedelmät ja vihannekset - 1 alajakso - Ensimmäinen vaihe - A. Espanjan sisäiset markkinat - 135 artikla



Virallinen lehti nro L 302 , 15/11/1985 s. 0064



Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 3 luku - Maatalous - III jakso - Hedelmät ja vihannekset - 1 alajakso - Ensimmäinen vaihe - A. Espanjan sisäiset markkinat - 135 artikla Ensimmäisen vaiheen aikana Espanjan kuningaskunta soveltaa seuraavia sääntöjä. 1. Hintoja koskevat säännöt: a) Espanjan kuningaskunta vahvistaa liittymisen jälkeen viralliset hinnat tuotteille, joille on jo määritetty yhteiset hinnat yhteisessä markkinajärjestelyssä määriteltyjä arviointiperusteita mahdollisimman lähellä olevien perusteiden mukaan ja taloudellisia tosiseikkoja vastaavalle tasolle määritettävän vertailuajanjakson perusteella; b) silloin kuin nämä Espanjassa käytettävät, ECUina ilmoitetut hinnat ovat alhaisemmat tai yhtä suuret kuin yhteiset hinnat, vuosittaisten hinnankorotusten arvo ei periaatteessa voi olla suurempi kuin yhteisten hintojen kasvu. Espanjassa käytettävät hinnat eivät missään tapauksessa saa olla yhteisten hintojen tasoa korkeampia; c) silloin kun Espanjassa käytettävät, ECUina ilmoitetut hinnat ovat yhteisiä hintoja korkeampia, niitä ei saa korottaa aikaisempaan tasoonsa nähden. Lisäksi Espanjan kuningaskunta mukauttaa hintojaan tarpeellisessa määrin estääkseen omien hintojensa ja yhteisten hintojen välisen eron kasvun; d) Espanjan kuningaskunta voi tarkistaa hintojaan siinä tapauksessa, että interventiot markkinoilla laajenevat aiheettomasti. Siinä tapauksessa tarkistettu hinta korvaa alkuperäisen hinnan sovellettaessa b ja c alakohdassa olevia sääntöjä; e) komissio valvoo edellä mainittujen sääntöjen noudattamista. Näiden sääntöjen soveltamisesta johtuvaa hintatason ylittämistä ei oteta huomioon määritettäessä hintatasoa, jota pidetään hintojen lähentämisen lähtötasona 148 artiklassa tarkoitetun toisen vaiheen aikana. 2. Tukea koskevat säännöt: Näiden sääntöjen mukaisesti Espanjan kuningaskunta saa säilyttää kansallisen tukensa ennallaan ensimmäisen vaiheen ajan. Tänä aikana Espanjan kuningaskunta kuitenkin huolehtii siitä, että yhteisön oikeuden kanssa ristiriidassa oleva kansallinen tuki poistetaan tietyssä määrin ja että yhteisön tukisuunnitelma otetaan asteittain käyttöön sen sisäisten markkinoiden järjestelyssä ilman että tämän tuen taso kuitenkaan olisi yhteisön tasoa korkeampi. 3. Tuotantoa koskevat säännöt: Näiden sääntöjen mukaisesti Espanjan kuningaskunta soveltaa samoja tuotantoa koskevia sääntöjä kuin ne, joita tarvittaessa sovelletaan muissa jäsenvaltioissa tai jäsenvaltioissa, jotka ovat tällaisten sääntöjen suhteen vastaavassa tilanteessa.